google/wiki40b huggingface dataset:
Quad Cities

Quad Cities (de fire byene) er fellesbetegnelsen på et større byområde i Iowa og Illinois i USA, ved bredden av Mississippi.
Før andre verdenskrig var betegnelsen «Tri-Cities» i bruk, og dette dekte byene Davenport i Iowa og Rock Island og Moline i Illinois. Etter hvert vokste byen East Moline, og på 1960-tallet blei den tatt med i det gode selskap – «Quad Cities» blei nå vanlig i bruk. Bettendorf i Iowa vokste også, og på 1970-tallet blei det foreslått å utvide til «Quint Cities». Forslaget fikk ikke gehør, men både quint og tri finnes igjen i en del forretningsnavn.
Bettendorf passerte snart East Moline i folketall. Det er derfor nå vanlig å regne Davenport, Moline, Rock Island og Bettensdorf som The Quad Cities, kanskje bortsett fra i East Moline. Området består også av et tjuetall mindre byer. Samla folketall var om lag 376 000 i 2005.
Landbruksmaskinfabrikken Deere & Company er den største arbeidsgiveren i området.
Kjernekraftverket Quad Cities Nuclear Generating Station ligger i nabobyen Cordova i Illinois. I 2002 og 2003 hadde det ved flere høve store tekniske problemer og måtte stenges midlertidig.
Begrepet Quad Cities brukes om en rekke fellestiltak, f.eks heter flyplassen i Moline Quad City International Airport, mens avisa i Davenport heter Quad-City Times.
Tri-Cities Blackhawks var i si tid en profesjonell basketballklubb, oppkalt etter sauk-høvdingen Svarte hauk (Black Hawk). Klubben har seinere flytta flere ganger og holder nå til i Atlanta i Georgia under navnet Atlanta Hawks. I flere andre idretter er det lag eller turneringer som bruker betegnelsen Quad Cities.
Serbia og Montenegros regioner

Serbia og Montenegro var delt administrativt inn i et hovedstadsområde, Beograd by og 29 okrug (distrikt). Disse var igjen delt inn i opštine (kommuner). Til sammen var det 212 kommuner i landet.
Vojvodina og Kosovo er begge autonome provinser i Serbia.
Serbia og Montenegros regioner er Vojvodina, Sentral-Serbia, Kosovo og Montenegro. Bortsett fra Montenegro som ikke er inndelt i distrikter, er regionene inndelt i «okrug» (distrikt) og hvert distrikt er delt i flere «opština».
Markham Island

Markham Island er en liten, men iøynefallenede øy som ligger like utenfor Oscar Point nord i Terra Nova Bay i Victoria Land. Øya ble oppdaget i februar 1900 av den britiske antarktiskekspedisjonen (1898–1900) under C.E. Borchgrevink, som navngav den etter sir Clements Markham.
Baker's Keyboard Lounge

Baker's Keyboard Lounge i 20510 Livernois Street ved 8 Mile Road i Detroit, Michigan er USAs eldste kontinuerlig drevne jazzklubb og har blitt drevet siden mai 1934.
I mai 1934 åpnet Chris Baker klubben som en sandwich retaurant. I 1939 tok hans sønn Clarence over bedriften. I 1954 hadde bedriften ekspandert og musikere begynte å spille i lokalet. Klubben ble mer og mer kjent og populær utover på 1960-tallet og 1970-tallet etter at mange kjente musikere hadde gjort sine spillejobber der.
I 1996 solgte Clarence Baker klubben til de nåværende eierne John Colbert og Juanita Jackson etter å ha eid klubben i 57 år.

Musikere som har spilt på Baker's

Musikere som Louis Armstrong, John Coltrane, Oscar Peterson, Fats Waller, Meade Lux, Errol Garner, Art Tatum, Tommy Flanagan, Pat Flowers, Nat King Cole, Ella Fitzgerald, Tommy Flanagan, George Shearing, Cab Calloway, Betty Carter, Gerry Mulligan, Sonny Stitt, Kenny Burrell, Barry Harris, Donald Byrd, Earl Klugh og Pepper Adams har alle spilt der.
Visby sjørett

Visby sjørett var en nedertysk samling av sjørettsregler som ble brukt i Nordsjøen og Østersjøen.

Historie

Samlingen er satt sammen av en nederlandsk lov, en nederlandsk omarbeidelse av de vestfranske sjørettsreglene Rôles d'Oléron og rettsregler som bygger på lybsk rett. Den ble nedskrevet på 1400-tallet og trykt i København i 1505. En oversettelse til svensk ble utarbeidet av Mikael Agricola.
Selv om samlingen kalles «Visby sjørett», har den ikke noe med byen Visby å gjøre.
Fredrik II av Danmark og Norge utarbeidet senere en egen sjølov for sine riker, Fredrik IIs sjørett.
Nanjian Yi

Nanjian Yi (kinesisk: 南涧彝族自治县; pinyin: Nánjiàn yízú Zìzhìxiàn) er et autonomt fylke for yifolket i det autonome prefekturet Dali i provinsen Yunnan i Folkerepublikken Kina.
Befolkningen var på 210 721 innbyggere i 1999.

Samferdsel

Kinas riksvei 214 løper gjennom området. Den fører fra Xining i provinsen Qinghai til Jinghong i Yunnan.
Fylkesvei 6500

Fylkesvei 6500 (Fv6500) i Trøndelag går mellom Blakstad og Hulluvoll i Meldal kommune. Veien er 1,1 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 489 (Sør-Trøndelag).
Arbeidermesterskapet i friidrett 1936

Arbeidermesterskapet i friidrett 1936 ble arrangert i Oslo av Arbeidernes Idrettsforbund.
Foreningen Norge Litauen

Foreningen Norge Litauen er den norske vennskapsforeningen for Litauen som ble formelt stiftet den 16. februar 1990. Foreningens formål er å på alle måter fremme samarbeidet mellom Norge og Litauen.

Bakgrunn

Foreningen var svært aktiv på begynnelsen av 1990-tallet. I tiden fra stiftelsesdagen og frem til 26. august 1991 da den norske regjeringen gjenopprettet anerkjenningen av Litauen som selvstendig stat mottok foreningen midler fra Utenriksdepartementets Øst-Europabudsjett og som bl.a. ble brukt til å dekke litauiske representanters besøk i Norge. Foreningens leder gjennom de fleste år har vært Johan L. Stang.
Foreningens medlemsblad Litauen-Nytt utkom fra 1991 til 2002. Senere har det vært sporadiske utgivelser.

Fond

Foreningen opprettet på sitt årsmøte i 2000 et fond for sosiale og kulturelle formål, Foreningen Norge Litauens hjelpefond.
Smal kveldvikler

Utseende

En middelsstor (vingespenn 13-16 millimeter), spraglete vikler med forholdsvis smale vinger. Arten virker noe "rufsete". Forvingen er forholdsvis mørkt brune eller grå, på avstand virker arten ganske mørk. Som hos mange andre arter i slekten Epinotia er fargetegningene ganske variable. Smal kveldvikler har vanligvis mer eller mindre tydelige, lyse flekker ved bakkanten av forvingen.

Levevis

Denne arten finnes i myrlendt terreng på heier, der larvene utvikler seg på ulike viere (Salix spp.). De voksne viklerne flyr fra august til oktober, før de overvintrer og flyr igjen tidlig på våren.

Utbredelse

Arten er utbredt i Mellom- og Nord-Europa og finnes også i det nordlige Asia og i Nord-Amerika.
I Norge finnes den over hele landet.
Rolf Søborg Hansen

Utdannelse

Hansen er utdannet som «skiltemaler», som er en egen fagutdannelse i Danmark. Senere studerte han figurteater ved Hochschule fur Schauspielkunst Ernst Busch Berlin.

Kunstnerisk virke

Etter endt utdannelse begynte Rolf Søborg Hansen i 1990 å arbeide med figurteater. I starten var han tilknyttet Det Lille Teater i København, og Marionetteteatret i Kongens Have, som også ligger i København. Per 2018 har Det Lille Teater fortsatt en produksjon på repertoaret som Rolf Søborg Hansen har vært involvert i som konseptutvikler og scenograf, nemlig forestillingen Panama er alletiders, basert på en barnebok av den tyske forfatteren Janosch.

Bådteatret

I Bådteatret har Hansen utforsket figurteater for et voksent publikum. Blant forestillingene han har laget dukkene til ved Bådteatret er produksjonen MOJN, om forfatteren Erling Jepsen, og produksjonen Arne går under, der omsorgssvikt er et sentralt tema. 

Etter at han hadde laget dukkene til figurteaterkompaniet Bådteatrets produksjon Jernring skrev Berlingske Tidendes anmelder blant annet dette om forestillingen: 
"Rolf Heim er en dreven dramatiker. Han forstår at gøre os interesserede i sine dukker, længe før vi fatter, hvad forestillingen egentlig handler om. Og dukkemageren Rolf Søborg Hansen har igen skabt dukker, der er så fascinerende og sympatiske og samtidig så skræmmende og ensomme, at man ikke kan lade være med at stirre på dem."

Priser og utmerkelser

Rolf Søborg Hansen mottok Ole Haslunds Rejselegat for 2017 for sitt virke som dukkemaker og dukkespiller. Reiselegatet deles ut av Ole Haslunds Kunstnerfond, og er en hedersbevisning som ikke kan søkes. Legatet er på 50 000,- danske kroner pr. 2018. Juryen begrunnet tildelingen blant annet ved å vise til Hansens evne til å skape dukker som synes besjelet:
«Der er dem, der mener, at sjælen sidder i øjet. Dukkemager og dukkespiller Rolf Søborg Hansen har i de sidste knap tredive år leveret talløse beviser for, at den faktisk sidder i masken – eller måske snarere: i dukken.»
Etter en gjennomgang av noen av Hansens meritter, avrundet juryen sin begrunnelse med følgende ord:
«Det er en stor glæde at kunne takke Rolf Søborg Hansen for talløse fantastiske dukke- og masketeateroplevelser ved at tildele ham Ole Haslunds Rejselegat 2017.»
Palazzo Farnese (Roma)

Palazzo Farnese er et prominent renessansepalass i Roma, som i dag huser den franske ambassaden i Italia. Palasset ligger i bydelen Regola, nær Tiberen på venstre bredd.
Tomta og området rundt ble oppkjøpt av den mektige Farnese-slekta omkring 1510. Ettersom området på den tida ikke var bebygd, var det mulig å regulere området slik at selve palasset, torget (Piazza Farnese) og gatenettet kom til å danne en helhet.
Anlegget ble påbegynt i 1514 med Antonio Sangallo d.y. som arkitekt og kardinal Alessandro Farnese som byggherre. Da Alessandro Farnese i 1534 ble valgt til pave (Paul III), engasjerte han Michelangelo til å bygge ut anlegget videre. Michelangelo anvendte strenge geometriske prinsipper – framfor alt det gylne snitt – for å få et anlegg med harmoniske proporsjoner. Fasadehøyden på palasset forholder seg til bredden på torget som 2:3 (32:48 m). Det samme forholdet er det mellom lengde og bredde på torget. Det sies at Michelangelo lot oppføre en trekulisse i full størrelse på stedet for å prøve ut virkningen.
Fontenene på plassen er bygd opp rundt hvert sitt antikke badekar, henta fra Caracallas termer. Fontenene ble anbrakt i 1593 og forsynt med vann i 1626. Da den nykonverterte svenske Dronning Christina i 1656 trengte et sted å bo på sin første tur her ned, fikk hun bo her. Farnese var jo rett over veien fra en kirke til den svenske helgenen Birgitta av Vadstena.
Palasset ble erhvervet av den franske stat i 1911 og gjort til Frankrikes ambassade; det er derfor stengt for publikum. I 1999 gjennomgikk palasset en utvendig restaurering som gjenskapte bygningens opprinnelige friske farger.
Lirer

Inndeling

Av de to tradisjonelle «slektene» som lirene blir delt i, er bare Calonectris sikkert en monofyletisk gruppe, som omfatter gulnebb- og kvitpannelire. «Puffinus» er en artsgruppe som varierer sterkt mellom forskjellige forfattere. I noen varianter er den en parafyletisk gruppe, siden mange av «slektens» arter er nærmere beslektet med Calonectris enn med f.eks. grå- og storlire.
Farvel, min konkubine

Handling

Filmen følger de to guttene Douzi og Shitou som helt fra barndommen av blir lært opp i Kinas høyt aktede skuspillertradisjoner. Det er en ekstremt tøff vei de må gå før begge oppnår å bli med i den sagnomsuste og prestisjetunge Peking-operaen, og underveis oppstår det et intimt bånd mellom de to som viser seg å være sterkere enn de aner. Når Shitou begynner å vise interesse for den prostituerte kvinnen Juxian, blir det åpenbart for Douzi at han nærer mer enn et nært vennskap. 
Helt fra 1924 til 1977 skildres hovedpersonene gjennom en periode med stadig omveltning; fra krigsherrenes tid, gjennom kulturrevolusjonen, den japanske invasjonen og kommunistenes maktovertagelse og til Maos død.
Tematisk sett handler filmen om forgiftede mellommenneskelige forhold. Personenes følelsesmessige problemer har sin rot i samfunnets både fysiske og psykiske mishandling av barn, en videreutvikling av et undertema fra de tidlige filmene om undertrykkelse/indoktrinering av barn og ungdom.

Om filmen

Regissør Chen Kaige fikk sitt internasjonale gjennombrudd med denne filmen. Han blir ofte omtalt med det som går under betegnelsen Kinas femte generasjon filmskapere.
Filmen kjennemerkes av grasiøse, svært fluide kamerabevegelser og en malerisk bruk av billedkomposisjoner, duse lyssettinger og ditto farger. Filmen sees gjennom et slør og antyder en slags dekadent overdådighet.
Filmen står oppført i boka 1001 filmer du må se før du dør.

Anmelderne og publikum

Filmen ble meget godt mottatt av anmelderne og har oppnådd så mye som 88% på Rotten Tomatoes. Den kjente amerikanske filmkritikeren Roger Ebert gav den toppkarakter og beskrev den som en av årets beste filmer.
Filmen innbrakte $5,2 millioner på amerikanske kinoer.
Varmingbukta

Varmingbukta er ei bukt som utgjør sørbredden av deltaet til Grøndalselva (nord for deltaet ligger Larvika, sørøst i Grønfjorden i Nordenskiöld Land, Spitsbergen. Bukta avgrenses i sør av Larvikpynten, og av Heerfjellstupet under egga som løper nordover fra Heerfjellet (364–644 m). I øst løper Grøndalen. Fjellene i sørøst og nord er bratte. Nordøst i bukta er deltaet og grunnen utenfor dette dekket med morenemasser.
Det står et anneksjonsskilt på Larvikpynten helt sør i bukta, under Heerfjellstupet.
Stedet er oppkalt etter vaktsjef Varming, som voktet hvalfangst- og gruveanlegg her og som oppførte ei hytte av «Minerva»s bestikklugar på vestsiden av fjorden i 1925.
Så vidunderleg

Så vidunderleg er en sang med tekst og musikk av Elin Nygård, som ble fremført av Kim André Rysstad under den første delfinalen i de norske forrundene av Melodi Grand Prix 2012 på Ørland, 21. januar 2012. Sangen gikk ikke videre til finalen.
Leptoeme

Utseende

Middelsstore, lange og slanke, rødlige trebukker. Antennene er tynne og noe lengre enn kroppen. Pronotum er sylindrisk, smalere enn dekkvingene  som er lange og jevnbrede. Beina er lange og slanke.

Utbredelse

Slekten er kjent fra Kongo, Malawi og Sør-Afrika.
Bente Elisabeth Finserås

Utdannelse og kunstnerisk virksomhet

Finserås er utdannet fra Statens Høgskole for Kunsthåndverk og Design (Kunsthøgskolen i Bergen) og har arbiedet med utstillinger, installasjoner, undervisning, foredrag og kursvirksomhet i tillegg til virksomhet som illustratør og web-designer.
De senere årene har hun laget en rekke skulpturer og bilder av plantefiber, og utviklet helt nye teknikker innenfor dette feltet.
Værdikommissionen

Værdikommissionen var en dansk statlig kommisjon nedsatt av Lars Løkke Rasmussens regjering som et ledd i finanslovsavtalen for 2011. Forslaget om å opprette kommisjonen ble fremsatt av Kristendemokraternes folketingsmedlem Per Ørum Jørgensen og inngikk i avtalen mellom forlikspartiene bak finansloven. Mandatet skulle være løst innen utgangen av 2012, men kommisjonen ble av Helle Thorning-Schmidts regjering nedlagt med øyeblikkelig virkning 26. januar 2012.

Kritikk

Professor Asbjørn Sonne Nørgaard ved Syddansk Universitet uttalte at han ikke forventet at Værdikommissionen kan nå noen konkrete resultater. Fra politisk side uttalte Socialistisk Folkepartis kulturtalsperson Pernille Frahm at kommisjonen burde nedlegges hurtigst mulig, mens Socialdemokraterne uttrykte skepsis, men mente at det var klokest å avvente hva arbeidet medførte.
Leeward Islands Air Transport

LIAT – Leeward Island Air Transport eller The Caribbean Airline er et antiguansk flyselskap med destinasjoner på flere karibiske øyer. Det holder til i Saint John's på Antigua og ble etablert i 1956.
Grunnkretser i Skien kommune

Grunnkretser i Skien kommune er delområder og grunnkretser som seksjonerer Skien kommune, Telemark, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Horse & Hound

Horse & Hound er det eldste britiske tidsskrift for hestesport. Det utkommer ukentlig (torsdager). Første utgave utkom i 1884. Tidsskriftet hadde lenge sin redaksjon i Blue Fin Building sentralt i London, til den ble flyttet til Pinehurst II i Farnborough.
Magasinet bringer bransjenyheter, som rideturneringer og veterinærråd, og har bransjeannonser. Det har også tradisjonelt skrevet utførlig om revejakt. Dekningen av dressur, sprangridning, hesteveddeløp og distanseritt er omfattende. Her rapporteres det alltid fra årlige begivenheter som Badminton Horse Trials, Burghley Horse Trials, Horse of the Year Show og Olympia London International Horse Show.
John Lawrence skrev spalten Audax i tidsskriftet fra 1959 til 1988. En annen kjent bidragsyter er dressurrytteren Richard Davison.
Prins Dongs herskapshus

Prins Gongs herskapshus (kinesisk: 恭王府, pinyin: Gōng Wáng Fǔ), som i 1990-årene ble museum, ligger nordvest i Beijings indre by, nord for Shichahaisjøene, i bydistriktet Xicheng. Den er omgitt av tilhørende haver, og er et yndet besøksmål for turister til den kinesiske hovedstad.

Historie

Herskapshuset ble bygget i 1777 for minister Heshen (和珅) under Qianlong-keiserens styre under Qing-dynastiet. Siden ung alder hadde Heshen vunnet keiserens tillit, og ble raskt forfremmet innen den keiserlige administrasjon. Han ble meget rik. På grunn av korrupsjonsanklager ble han tvunget til selvmord i 1799, under Jiaqing-keiserens første dager ved makt, og da ble herskapshuset hans konfiskert. Keiseren overdro huset til prins Qìng Jùnwáng (庆郡王) den 17ᵈᵉ og yngste av Qianlongkeiserens sønner.
I 1851 lot Xianfeng-keiseren sin egen halvbror, prins Gong, overta stedet.
I 1921 måtte prins Gongs barnebarn overdra den da pantsatte eiendommen til den katolske kirke. Den ble kjøpt av det katolske Fu Jen-universitetet og ble inkorporert i universitetsområdet. Etter kommunistenes seier i den kinesiske borgerkrig ble dette universitetet, med herskapshuset, slått inn under Beijings pedagogiske universitet. Senere ble bygningene utskilt og gjort til lokaler for det kinesiske musikkakademi.
Under Kulturrevolusjonen ble herskapshuset fabrikk for klimaanlegg.
I 1980-årene ble dette reversert, og i 1982 ble det oppført på listen over den kinesiske nasjonale kulturarv. Fra november 1996 har bygningene og hagene vært åpne for allmennheten. Fra 2006 til 2008 var de imidlertid stengt i en periode for ytterligere restaurering forut for Sommer-OL.

Struktur

Prins Gongs herskapshus er ett av de mest utsøkte og best bevarte av Beijings kongelige herskapshus. Det rommet flere familier på et areal på 60 000 kvadratmeter. Bygningene ligger mot sør i anlegget, hagene i nord. Det var flere toetasjes bygninger.
Bygningene har en rekke siheyuangårdsrom og et operahus for pekingopera. Nå fremføres dessuten kunqu og keiserlig musikk der.
Hagene er på 28 000 kvadratmeter, med paviljonger, dammer og kunstige høyder blant bygd med steiner hentet fra Taisjøen i provinsen Jiangsu.
Her er en åtte meter høy stele med skrifttegnet 福 (fú: hell og lykke), basert på kalligrafi fra Kangxi-keiseren.
Edwin R. Thiele

Biografi

Thiele var født i Chicago og fikk utdannelse ved Emmanuel Missionary College (som i 1960 ble omdøpt til Andrews University) i 1918 med en akademisk grad i oldtidsspråk. Etter to år som misjonsskretær for East Michigan Conference for trossamfunnet Syvendedagsadventister, lot han seg verve som misjonær i Kina. I løpet av hans 12 år lange arbeid i Kina var han også redaktør og leder for forlagshuset Signs of the Times Publishing House i Shanghai.
Etter å ha kommet tilbake til USA tok han en akademisk grad i arkeologi på Universitet i Chicago i 1937. Han ble deretter medlem av religionsfakultet ved Emmanuel Missionary College samtidig som han fortsatte sitt doktorarbeid ved Universitet i Chicago. Han tok filosofisk doktorgrad (PhD) i bibelsk arkeologi i 1943. Hans doktorgradsavhandling, senere utgitt som The Mysterious Numbers of the Hebrew Kings er gjennomgående blitt vurdert som det endelige verk i å kronologisere de hebraiske kongene. Han reiste meget i hele Midtøsten mens han gjorde sin forskning.
I tillegg er Thiele også forfatter av en populærframstilling, Christianity, Knowing God (1979). Etter at hans hustru Margaret døde fullførte han studiet av Jobs bok, kalt Job and the Devil (1988), som ble skrevet i samarbeid med sin hustru. I dette verket argumenterte forfatterne for at Leviatan (og Behemot) er knyttet til kaos- eller ondskapsmysterier i Midtøsten. Således forslår forfatterne at Job er et bilde på Guds kamp med Det Onde som det bakenforliggende temaet for Jobs lidelser.
Fra 1963 til 1965 tjente han som professor for oldtiden ved Andrews University. Etter å ha pensjonert seg fra forelesninger i 1965 flyttet han til California hvor han fortsatte å skrive. Han døde ved St. Helena i California i 1986. Han er gravlagt på kirkegården Rose Hill Cemetery i Berrien Springs, Michigan.
Boundary Waters Canoe Area Wilderness

Boundary Waters Canoe Area Wilderness (BWCAW, BWCA, eller bare Boundary Waters) er et 4410 km² stort villmarksområde som ligger i delstaten Minnesota i USA. Området ligger i Superior National Forest og er kjent både som kano- og fiskedestinasjon. BWCA er det mest besøkte villmarksområdet i USA.
Psamathe

Psamathe (gresk: Ψάμαθη, fra ψάμαθος «sand») er en nereide i gresk mytologi, det vil si en av de femti døtrene til Nerevs og Doris. Hun er gudinne for sandstrender, kona til Proteus og mor til Phokos av Aiakos.
Skúvoyar kommuna

Politikk

Kommunestyret består av 3 uavhengige representanter, mot 5 representanter fra 2 lister i perioden 1997–2001.
BLNO 2008/09

BLNO 2008/09 var det øverste nivået i norsk basketball for menn 2008/09-sesongen. Tromsø Storm vant ligaen foran Ulriken Eagles og Harstad Vikings.
Russisk mil

En russisk mil er et gammelt lengdemål som tilsvarte sju verster eller 7 467,6 meter, og ble videre inndelt som 3 500 sasjen eller 10 500 arsjin (russisk alen).
Nonpartisan League

Nonpartisan League, NPL, ble stiftet i 1915 av sosialisten Arthur C. Townley. Bevegelsen hadde sitt utgangspunkt i Nord-Dakota, men spredte seg etter hvert til andre delstater i Midtvesten og også til det nordvestre USA.
Nonpartisan Leagues kandidater deltok i valgene i 1916 på republikanernes lister. Lynn Frazier vant guvernørvalget i Nord-Dakota med 79% av stemmene. Han ble i 1921 den første amerikanske guvernøren som fikk velgernes mistillit midt i mandatperioden.
NPLs kandidater var lenge fremgangsrike i delstatspolitikken i Nord-Dakota som republikanere, men virksomheten opphørte i 1956 da NPL slo seg sammen med Det demokratiske parti i Nord-Dakota til dagens partiorganisasjon North Dakota Democratic-Nonpartisan League Party.
Meligramma

Utseende

Middelsstore (8-10 mm), slanke blomsterfluer, svarte, bakkroppen nesten alltid med gule flekker. De ligner sterkt på den nærtbeslektede slekten Melangyna men skilles fra disse på at ansiktet mangler svart midtstripe. Ansiktet er for det meste gult. Antennene er vanligvis helt mørke. Fasettøynene er nakne. Thorax er svart, mer eller mindre glinsende, bortsett fra scutellum som er gult. Beina er oftest for det meste svarte, men kan ha gule partier. Vingene er nokså smale, glassklare bortsett fra et blekbrunt vingemerke. Bakkroppens grunnfarge er dypt svart. Vanligvis har den tre par lysgule eller gulhvite flekker, men disse kan mangle. Kontrasten mellom grunnfargen og flekkene er større enn hos de fleste andre blomsterfluer, dette kan være et godt kjennetegn på denne slekten og Melangyna.

Levevis

Larvene lever av bladlus på busker og løvtrær. De voksne fluene besøker gjerne blomster. De flyr i mai-september.

Utbredelse

Artene er utbredt i Palearktis og Nord-Amerika. Begge de to artene som forekommer i Norge er meget vidt utbredt og finnes i det meste av dette området.
Pseudothyridium

Utseende

Middelsstore, ovale, litt matt metallisk fargede skarabider.

Levevis

Larvene lever i råtten ved.

Utbredelse

Slekten er utbredt i Mellom- og Sør-Amerika, fra Costa Rica i nord til Bolivia i sør.